CELEX: C2007/297/52
Language: sl
Date: 2007-12-08 00:00:00
Title: Zadeva C-479/07: Tožba, vložena 26. oktobra 2007 – Francoska republika proti Svetu Evropske unije

8.12.2007   
            
            
               SL
            
            
               Uradni list Evropske unije
            
            
               C 297/32
            
         Tožba, vložena 26. oktobra 2007 – Francoska republika proti Svetu Evropske unije
   (Zadeva C-479/07)
   (2007/C 297/52)
   Jezik postopka: francoščina
   Stranki
   
      Tožeča stranka: Francoska republika (zastopniki: E. Belliard, G. de Bergues in A.- L. During, zastopniki)
   
      Tožena stranka: Svet Evropske unije (zastopniki: A. de Gregorio Merino in M.- M. Joséphidès, zastopnika)
   Predlogi tožeče stranke:
   
               —
            
            
               razglasiti ničnost Uredbe Sveta (ES) št. 809/2007 z dne 28. junija 2007 o spremembi uredb (ES) št. 894/97, (ES) št. 812/2004 in (ES) št. 2187/2005 glede visečih mrež (1);
            
         
               —
            
            
               Svetu Evropske unije naložiti plačilo stroškov.
            
         Tožbeni razlogi in bistvene trditve
   Tožeča stranka s tožbo, ki jo je vložila v sodnem tajništvu Sodišča prve stopnje 10. oktobra 2007 (prejeta po faksu 5. oktobra 2007) in je bila na podlagi členov 51 in 54, drugi pododstavek, Statuta Sodišča predložena Sodišču s sklepom Sodišča prve stopnje (osmi senat) z dne 26. oktobra 2007, izpodbija opredelitev „viseče mreže“, ki jo je Svet uporabil v Uredbi št. 809/2007, ker naj bi ta uredba med viseče mreže vključila stabilno nastavljene mreže, kot je naprava za lovljenje tune (thonaille). Ta uredba s tem da je prepoved visečih mrež, ki jo določajo uredbe št. 894/2007, 812/2004 in 2187/2005, razširila na stabilno nastavljene mreže, naj ne bi spoštovala niti obveznosti obrazložitve niti načel sorazmernosti in prepovedi diskriminacije.
   S prvim tožbenim razlogom tožeča stranka navaja, da Svet ni izpolnil obveznosti obrazložitve, s tem da v izpodbijani uredbi ni naštel razlogov, ki so ga vodili k temu, da je stabilno nastavljene mreže vključil med viseče mreže in torej razširil področje uporabe prepovedi, ki veljajo za to vrsto mrež, kot tudi ne znanstvenih in tehničnih mnenj, na katera se je opiral pri sprejetju tega ukrepa.
   Z drugim tožbenim razlogom tožeča stranka zatrjuje očitno neprimernost prepovedi stabilno nastavljenih mrež, kot je naprava za lovljenje tune, tako glede cilja zgoraj navedenih uredb v zvezi z omejitvami nenadzorovane razširitve dejavnosti ribolova z zabodnimi visečimi mrežami kot glede cilja omejitve dodatnih ulovov. Ribolov tune, ki se izvaja v majhnem merilu z omejenim številom majhnih ladij, naj bi bil namreč obrtna dejavnost, ki se izvaja na majhnem delu sredozemske obale, ki naj ne bi predstavljala nobenega tveganja nenadzorovane širitve. Poleg tega naj bi se tehnične prilagoditve izvajale na napravi za lovljenje tun, da bi se kar se da zmanjšalo tveganje dodatnih ulovov in med drugim ulovov zaščitenih vrst.
   S tretjim tožbenim razlogom tožeča stranka nazadnje zatrjuje kršitev načela prepovedi diskriminacije, ker naj bi izpodbijana uredba obravnavala napravo za lovljenje tune enako kot zabodne viseče mreže, čeprav naj bi bil položaj ene ali druge kategorije mrež drugačen tako glede posebnih tehničnih značilnosti naprave za lovljenje tun kot tudi glede majhnega števila zadevnih ladij in zmanjšanega števila ribolovnih dejavnosti, ki so se izvajale.
   
      (1)  UL L 182, str. 1.